b'\n_START_ARTICLE_\nMKULTRA\n_START_PARAGRAPH_\nProjekt MKULTRA, ili samo MK-ULTRA, je bila tajna \xc5\xa1ifra za nezakonitu, prikrivenu operaciju u re\xc5\xbeiji CIA-e kojom su se vodili pokusi nad ljudima. Pokuse je izvodio ured za znanstveno istra\xc5\xbeivanje. Program je zapo\xc4\x8deo po\xc4\x8detkom 1950-ih, a trajao je barem do kasnih 1960-ih, te je koristio ameri\xc4\x8dke i kanadske dr\xc5\xbeavljane kao "pokusne kuni\xc4\x87e"._NEWLINE_Dosad objavljeni dokumenti upu\xc4\x87uju na to da su se ti pokusi sastojali od poku\xc5\xa1aja upravljanja mentalnim stanjima ljudi i mijenjanja funkcija mozga putem droga i ostalih kemikalija, hipnoze, deprivacije osjetila, izolacije, verbalnog i seksualnog zlostavljanja te razli\xc4\x8ditih oblika mu\xc4\x8denja. _NEWLINE_Projekt MKULTRA je prvi put zadobio pa\xc5\xbenju svjetske javnosti 1975. putem Kongresa SAD-a nakon istra\xc5\xbeivanja povjerenstva Church i Rockefeller o nezakonitim radnjama CIA-e i FBI-a. Istra\xc5\xbeivanje je ote\xc5\xbeano nakon \xc5\xa1to je 1973. ravnatelj CIA-e, Richard Helms, naredio da se svi dokumenti o  MKULTRI uni\xc5\xa1te; povjerenstvo Church i Rockefeller stoga se moralo osloniti na izjave svjedoka koji su sujedlovali u MKULTRI i dokumentima koji su pre\xc5\xbeivjeli uni\xc5\xa1tavanje podataka._NEWLINE_1977., zakon o slobodi informacija je omogu\xc4\x87io otkrivanje 20,000 dokumenata povezanih sa projektom MKULTRA, koji je vodio do saslu\xc5\xa1anja u Senatu te godine. Do danas, ve\xc4\x87ina informacija o ovom programu je deklasificirana._NEWLINE_Iako CIA navodi da su pokusi po uzoru na MKULTRA napu\xc5\xa1teni, veteran CIA-e Victor Marchetti je izjavio u raznim intervjuima da ta organizacija rutinski provodi dezinformaciju za javnost te da se istra\xc5\xbeivanje kontrole uma nastavlja. U intervjuu 1977., Marchetti je izjavio da je slu\xc5\xbebeni stav CIA-e o napu\xc5\xa1tanju MKULTRE "la\xc5\xbena pri\xc4\x8da"._NEWLINE_Tijekom svojeg govora u Senatu 1977, zastupnik Ted Kennedy je rekao sljede\xc4\x87e:_NEWLINE_ \xe2\x80\x9eZamjenik ravnatelja CIA-e je otkrio da je preko 30 sveu\xc4\x8dili\xc5\xa1ta i institucija sudjelovalo u "iscrpnim pokusima i testiranju" u sklopu programa koji je uklju\xc4\x8dio tajno testiranje droge nad neupu\xc4\x87enim gra\xc4\x91anima "svih dru\xc5\xa1tvenih slojeva, visokih i niskih, ameri\xc4\x8dkih dr\xc5\xbeavljana i stranaca." Nekoliko ovih pokusa uklju\xc4\x8divalo je i davanje LSD-a "neupu\xc4\x87enim gra\xc4\x91anima u dru\xc5\xa1tvenim situacijama." Barem jedna smrt, ona Dr. Franka Olsona, je izravno nastala zbog tih pokusa. I sama CIA je izjavila da su ovi pokusi imali malo znanstvenog smisla. Agenti koji su vr\xc5\xa1ili nadzor nisi bili kvaificirani znanstveni promatra\xc4\x8di.\xe2\x80\x9d'